CELEX: 52022PC0163
Language: el
Date: 2022-04-01
Title: Πρόταση ΣΥΣΤΑΣΗ ΤΟΥ ΣΥΜΒΟΥΛΙΟΥ σχετικά με τη μετατροπή των τραπεζογραμματίων χρίβνια στο νόμισμα των κρατών μελών υποδοχής προς όφελος των ατόμων που προσπαθούν να διαφύγουν από τον πόλεμο στην Ουκρανία

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 1.4.2022
            COM(2022) 163 final
            2022/0106(NLE)
            
            Πρόταση
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με τη μετατροπή των τραπεζογραμματίων χρίβνια στο νόμισμα των κρατών μελών υποδοχής προς όφελος των ατόμων που προσπαθούν να διαφύγουν από τον πόλεμο στην Ουκρανία
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Αντιδρώντας στην έναρξη της ρωσικής στρατιωτικής εισβολής στην Ουκρανία στις 24 Φεβρουαρίου 2022, το Ευρωπαϊκό Συμβούλιο, στα συμπεράσματά του που εκδόθηκαν την ίδια ημέρα, καταδίκασε την απρόκλητη και αδικαιολόγητη στρατιωτική επίθεση της Ρωσικής Ομοσπονδίας (στο εξής: Ρωσία) κατά της Ουκρανίας με τον πλέον κατηγορηματικό τρόπο, υπογραμμίζοντας την κατάφωρη παραβίαση του διεθνούς δικαίου και των αρχών του Χάρτη των Ηνωμένων Εθνών και τον κίνδυνο που ενέχει για την ευρωπαϊκή και την παγκόσμια ασφάλεια και σταθερότητα. 
               
               
                  Η Ένωση έχει επιδείξει και θα εξακολουθήσει να επιδεικνύει την απαρέγκλιτη υποστήριξή της προς την Ουκρανία και τους πολίτες της, που αντιμετωπίζουν μια άνευ προηγουμένου πράξη επίθεσης της Ρωσίας. Η παρούσα πρόταση αποτελεί μέρος της αντίδρασης της Ένωσης στη φυγή του πληθυσμού που προκαλείται από τη ρωσική στρατιωτική εισβολή στην Ουκρανία.
               
            
            
               Από τη ρωσική εισβολή στην Ουκρανία, περισσότεροι από 4 εκατομμύρια άνθρωποι έφθασαν στην Ένωση σε διάστημα λίγων εβδομάδων. Τόσο η κλίμακα όσο και η ταχύτητα των αφίξεων είναι πρωτοφανείς. Αυτοί οι αριθμοί αναμένεται να αυξηθούν.
            
            
               Η εκτελεστική απόφαση (ΕΕ) 2022/382 του Συμβουλίου
                  1
                διαπίστωσε την ύπαρξη μαζικής εισροής στην Ένωση εκτοπισθέντων που αναγκάστηκαν να εγκαταλείψουν την Ουκρανία λόγω ένοπλης σύγκρουσης και πρόβλεψε την παροχή προσωρινής προστασίας για τους εκτοπισθέντες από την Ουκρανία. 
            
            
               Οι εκτοπισθέντες που απολαύουν προσωρινής προστασίας ή επαρκούς προστασίας βάσει του εθνικού δικαίου, σύμφωνα με την οδηγία 2001/55/ΕΚ
                  2
                και την εκτελεστική απόφαση (ΕΕ) 2022/382 του Συμβουλίου, έχουν επείγουσες ανάγκες ρευστότητας για την κάλυψη βασικών δαπανών. Πολλοί από αυτούς έχουν φθάσει με τραπεζογραμμάτια χρίβνια, αλλά αντιμετωπίζουν τεράστιες δυσκολίες στη μετατροπή των τραπεζογραμματίων αυτών στο νόμισμα του κράτους μέλους υποδοχής. Η Εθνική Τράπεζα της Ουκρανίας ανέστειλε την ανταλλαγή τραπεζογραμματίων χρίβνια με ξένα μετρητά, προκειμένου να προστατευθούν τα περιορισμένα συναλλαγματικά αποθέματα της Ουκρανίας. Η ακραία αβεβαιότητα σχετικά με το ποια μπορεί να είναι η μελλοντική συναλλαγματική ισοτιμία μεταξύ του νομίσματος του κράτους μέλους υποδοχής και του χρίβνια εμποδίζει εκ των πραγμάτων τα πιστωτικά ιδρύματα να αποδεχθούν την ανταλλαγή τραπεζογραμματίων χρίβνια ακόμη και σε μειωμένη τιμή.
            
            
               Τα κράτη μέλη έχουν καταβάλει σημαντικές προσπάθειες για την παροχή ανθρωπιστικής βοήθειας σε όσους εγκαταλείπουν την Ουκρανία. Ορισμένα κράτη μέλη θέλησαν να συμπληρώσουν τις προσπάθειες αυτές μέσω πρωτοβουλιών για τη διευκόλυνση της ανταλλαγής τραπεζογραμματίων χρίβνια σε νόμισμα του κράτους μέλους υποδοχής, προκειμένου να υποστηριχθούν οι εκτοπισθέντες από την Ουκρανία για την κάλυψη των αναγκών τους, ιδίως όταν ταξιδεύουν ανά την Ένωση. 
            
            
               Στόχος της παρούσας πρότασης είναι η προώθηση συντονισμένης προσέγγισης για πιθανά εθνικά συστήματα με σκοπό να προσφέρονται στους εκτοπισθέντες από την Ουκρανία οι ίδιοι όροι για τη μετατροπή των τραπεζογραμματίων χρίβνια σε τοπικό νόμισμα, ανεξάρτητα από το κράτος μέλος υποδοχής τους.
            
            
               •Συνέπεια με τις ισχύουσες διατάξεις στον τομέα πολιτικής
            
            
               Η παρούσα πρόταση συνάδει πλήρως με το κεκτημένο της ΕΕ στον τομέα του ασύλου, ιδίως με την οδηγία 2001/55/ΕΚ του Συμβουλίου, της 20ής Ιουλίου 2001, σχετικά με τις ελάχιστες προδιαγραφές παροχής προσωρινής προστασίας σε περίπτωση μαζικής εισροής εκτοπισθέντων και μέτρα για τη δίκαιη κατανομή των βαρών μεταξύ κρατών μελών όσον αφορά την υποδοχή και την αντιμετώπιση των συνεπειών της υποδοχής αυτών των ατόμων, καθώς και με την εκτελεστική απόφαση (ΕΕ) 2022/382 του Συμβουλίου, της 4ης Μαρτίου 2022, που διαπιστώνει την ύπαρξη μαζικής εισροής εκτοπισθέντων από την Ουκρανία κατά την έννοια του άρθρου 5 της οδηγίας 2001/55/ΕΚ, και έχει ως αποτέλεσμα την εφαρμογή προσωρινής προστασίας. Συνάδει, επίσης, πλήρως με τον στόχο της Ένωσης για τη δημιουργία ενός χώρου ελευθερίας, ασφάλειας και δικαιοσύνης ανοικτού στα άτομα τα οποία, εξαναγκασμένα από τις περιστάσεις, αναζητούν νόμιμα προστασία στην Ένωση.
            
            
               Τα στοιχεία της πρότασης συνάδουν, επίσης, με το σύμφωνο για τη μετανάστευση και το άσυλο που εγκρίθηκε τον Σεπτέμβριο του 2020 και με τις συνοδευτικές νομοθετικές προτάσεις. 
            
            
               •Συνέπεια με άλλες πολιτικές της Ένωσης
            
            
               
                  Η παρούσα πρόταση συνάδει με την εξωτερική δράση της Ένωσης, όπως οι κυρώσεις της ΕΕ και άλλα περιοριστικά μέτρα. Η παρούσα πρόταση αποτελεί μέρος μιας ολοκληρωμένης δέσμης δράσεων της ΕΕ για την αντιμετώπιση της ρωσικής εισβολής στην Ουκρανία.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η πρόταση βασίζεται στο άρθρο 292 της ΣΛΕΕ, σε συνδυασμό με το άρθρο 78 παράγραφος 1 και παράγραφος 2 στοιχείο γ) της ΣΛΕΕ. Σύμφωνα με το άρθρο 78 παράγραφος 1 της ΣΛΕΕ, η Ένωση αναπτύσσει κοινή πολιτική στους τομείς του ασύλου, της επικουρικής προστασίας και της προσωρινής προστασίας με στόχο να παρέχεται το κατάλληλο καθεστώς σε οποιοδήποτε υπήκοο τρίτης χώρας χρήζει προστασίας και να εξασφαλίζεται η τήρηση της αρχής της μη επαναπροώθησης. Η πολιτική αυτή πρέπει να συνάδει με τη Σύμβαση της Γενεύης της 28ης Ιουλίου 1951 και με το Πρωτόκολλο της 31ης Ιανουαρίου 1967 περί του καθεστώτος των προσφύγων, καθώς και με άλλες συναφείς συμβάσεις. Σύμφωνα με το άρθρο 78 παράγραφος 2 στοιχείο γ) της ΣΛΕΕ, για τους σκοπούς της παραγράφου 1, το Ευρωπαϊκό Κοινοβούλιο και το Συμβούλιο, αποφασίζοντας σύμφωνα με τη συνήθη νομοθετική διαδικασία, λαμβάνουν μέτρα όσον αφορά κοινό ευρωπαϊκό σύστημα ασύλου, στο οποίο περιλαμβάνεται κοινό σύστημα για την προσωρινή προστασία των εκτοπισμένων προσώπων σε περιπτώσεις μαζικής εισροής.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
         
         
            
               Η παρούσα πρόταση συνάδει με την αρχή της επικουρικότητας, όπως προβλέπεται στο άρθρο 5 παράγραφος 3 της ΣΕΕ. Η πρόταση προωθεί μια συντονισμένη προσέγγιση για όλα τα κράτη μέλη με σκοπό να παρέχεται στους εκτοπισθέντες από την Ουκρανία η ίδια μεταχείριση όσον αφορά τη μετατροπή των τραπεζογραμματίων τους χρίβνια σε τοπικό νόμισμα ανεξάρτητα από το κράτος μέλος υποδοχής τους, να δημιουργηθούν ισότιμοι όροι ανταγωνισμού για τα πιστωτικά ιδρύματα και να προληφθεί τυχόν κερδοσκοπική συμπεριφορά στην αγορά.
            
            
               •Αναλογικότητα
            
            
               Η παρούσα πρόταση συνάδει με την αρχή της επικουρικότητας, όπως προβλέπεται στο άρθρο 5 παράγραφος 4 της ΣΕΕ. Ούτε το περιεχόμενο ούτε η μορφή της παρούσας πρότασης σύστασης υπερβαίνει τα απαιτούμενα για την επίτευξη των στόχων της. Οι δεσμεύσεις που θα αναλάβουν τα κράτη μέλη είναι προαιρετικού χαρακτήρα και κάθε κράτος μέλος παραμένει ελεύθερο να αποφασίσει εάν επιθυμεί να θέσει σε εφαρμογή τέτοια δυνητικά εθνικά συστήματα. 
            
            
               •Επιλογή της νομικής πράξης
            
            
               Η σύσταση του Συμβουλίου αποτελεί κατάλληλη νομική πράξη στον τομέα αυτό. Βασίζεται στο ισχύον δίκαιο της Ευρωπαϊκής Ένωσης και συνάδει με το είδος των πράξεων που είναι διαθέσιμες για την ανάληψη ενωσιακής δράσης στον τομέα του κοινού ευρωπαϊκού συστήματος ασύλου. Προβλέπει μέτρα που πρέπει να εξεταστούν από τα κράτη μέλη, αλλά παρέχει ευέλικτη καθοδήγηση στα κράτη μέλη όσον αφορά την επιλογή και τον σχεδιασμό των μέτρων.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Άνευ αντικειμένου. 
               
            
            
               •Διαβουλεύσεις με τα ενδιαφερόμενα μέρη και συλλογή και χρήση εμπειρογνωσίας
            
            
               
                  Άνευ αντικειμένου.
               
            
            
               •Εκτίμηση επιπτώσεων
            
            
               Η πρόταση περιέχει συστάσεις για τη θέσπιση εθνικών συστημάτων για την αντιμετώπιση των προκλήσεων της ανταλλαγής τραπεζογραμματίων χρίβνια από εκτοπισθέντες, που αναγκάστηκαν να εγκαταλείψουν την Ουκρανία λόγω της εισβολής της Ρωσίας στην Ουκρανία, στο τοπικό νόμισμα του κράτους μέλους υποδοχής των προσώπων. Ωστόσο, εφόσον παρέχει ευέλικτη καθοδήγηση στα κράτη μέλη όσον αφορά την επιλογή και τον σχεδιασμό των μέτρων, δεν απαιτείται εκτίμηση επιπτώσεων.
            
            
               •Καταλληλότητα και απλούστευση του κανονιστικού πλαισίου
            
            
               
                  Άνευ αντικειμένου.
               
            
            
               •Θεμελιώδη δικαιώματα
            
            
               
                  Η παρούσα πρόταση σέβεται τα θεμελιώδη δικαιώματα και τηρεί τις αρχές που αναγνωρίζονται, ιδίως, στον Χάρτη των Θεμελιωδών Δικαιωμάτων της Ευρωπαϊκής Ένωσης, καθώς και τις υποχρεώσεις που απορρέουν από το διεθνές δίκαιο, συμπεριλαμβανομένης της σύμβασης της Γενεύης της 28ης Ιουλίου 1951 σχετικά με το καθεστώς των προσφύγων, όπως τροποποιήθηκε με το πρωτόκολλο της Νέας Υόρκης της 31ης Ιανουαρίου 1967.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Για την παρούσα πρόταση σύστασης δεν απαιτούνται πόροι από τον προϋπολογισμό της ΕΕ.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
         
         
            
               
                  Άνευ αντικειμένου.
               
            
            
               •Επεξηγηματικά έγγραφα (για οδηγίες)
            
            
               
                  Άνευ αντικειμένου. 
               
            
            
               •Αναλυτική επεξήγηση των επιμέρους διατάξεων της πρότασης
            
            
               Η παράγραφος 1 αναφέρει τον στόχο και το πεδίο εφαρμογής της παρούσας σύστασης.
            
            
               Στόχος της παρούσας σύστασης είναι να διευκολύνει την ανταλλαγή τραπεζογραμματίων χρίβνια από τους εκτοπισθέντες που απολαύουν προσωρινής προστασίας ή επαρκούς προστασίας βάσει του εθνικού δικαίου, κατά την έννοια του άρθρου 2 της εκτελεστικής απόφασης (ΕΕ) 2022/382 του Συμβουλίου, στο τοπικό νόμισμα του κράτους μέλους υποδοχής των προσώπων. 
            
            
               Η παράγραφος 2 συνιστά στα κράτη μέλη να θεσπίσουν εθνικά συστήματα για τη διευκόλυνση της μετατροπής των τραπεζογραμματίων χρίβνια σε εθνικό νόμισμα. Τα συστήματα θα πρέπει να προβλέπουν ανώτατα όρια 10 000 χρίβνια ανά άτομο, χωρίς επιβαρύνσεις, με βάση την επίσημη συναλλαγματική ισοτιμία που δημοσιεύεται από την Εθνική Τράπεζα της Ουκρανίας. Η διάρκεια των συστημάτων θα πρέπει να είναι τουλάχιστον 3 μήνες. 
            
            
               Η παράγραφος 3 συνιστά στα κράτη μέλη να αξιοποιήσουν με τον καλύτερο δυνατό τρόπο ένα δίκτυο συμμετεχόντων πιστωτικών ιδρυμάτων για την εφαρμογή του συστήματος και να συμφωνήσουν με τα συμμετέχοντα πιστωτικά ιδρύματα σχετικά με τον τρόπο καταγραφής και ελέγχου της ταυτότητας κάθε εκτοπισμένου ατόμου που χρησιμοποιεί το σύστημα.
            
            
               Η παράγραφος 4 συνιστά στα κράτη μέλη να συμφωνήσουν με την Εθνική Τράπεζα της Ουκρανίας τις λεπτομέρειες μελλοντικής ανταλλαγής των τραπεζογραμματίων χρίβνια.
            
            
               2022/0106 (NLE)
            
            
               Πρόταση
            
            
               ΣΥΣΤΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη μετατροπή των τραπεζογραμματίων χρίβνια στο νόμισμα των κρατών μελών υποδοχής προς όφελος των ατόμων που προσπαθούν να διαφύγουν από τον πόλεμο στην Ουκρανία
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 292, σε συνδυασμό με το άρθρο 78 παράγραφος 1 και παράγραφος 2 στοιχείο γ),
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Από τη ρωσική εισβολή στην Ουκρανία, περισσότεροι από 4 εκατομμύρια άνθρωποι έφθασαν στην Ευρωπαϊκή Ένωση σε διάστημα λίγων εβδομάδων. Τόσο η κλίμακα όσο και η ταχύτητα των αφίξεων είναι πρωτοφανείς. 
            
            
               (2)Η εκτελεστική απόφαση (ΕΕ) 2022/382 του Συμβουλίου
                  3
                διαπίστωσε την ύπαρξη μαζικής εισροής στην Ένωση εκτοπισθέντων που αναγκάστηκαν να εγκαταλείψουν την Ουκρανία λόγω ένοπλης σύγκρουσης και πρόβλεψε την παροχή προσωρινής προστασίας για τους εκτοπισθέντες από την Ουκρανία. 
            
            
               (3)Οι εκτοπισθέντες που απολαύουν προσωρινής προστασίας ή επαρκούς προστασίας βάσει του εθνικού δικαίου, σύμφωνα με την οδηγία 2001/55/ΕΚ
                  4
                και την εκτελεστική απόφαση (ΕΕ) 2022/382 του Συμβουλίου, έχουν επείγουσες ανάγκες ρευστότητας για την κάλυψη βασικών δαπανών. Πολλοί από αυτούς έχουν φθάσει με τραπεζογραμμάτια χρίβνια, αλλά αντιμετωπίζουν τεράστιες δυσκολίες στη μετατροπή των τραπεζογραμματίων αυτών στο νόμισμα του κράτους μέλους υποδοχής.
            
         
         
            
               (4)Η Εθνική Τράπεζα της Ουκρανίας ανέστειλε την ανταλλαγή τραπεζογραμματίων χρίβνια με ξένα μετρητά, προκειμένου να προστατευθούν τα περιορισμένα συναλλαγματικά αποθέματα της Ουκρανίας. 
            
            
               (5)Τα πιστωτικά ιδρύματα στα κράτη μέλη δεν είναι πρόθυμα να προβούν στις ανταλλαγές λόγω της περιορισμένης μετατρεψιμότητας των τραπεζογραμματίων χρίβνια και της έκθεσης σε συναλλαγματικό κίνδυνο. 
            
            
               (6)Ορισμένα κράτη μέλη εξετάζουν το ενδεχόμενο να θέσουν σε εφαρμογή εθνικά συστήματα που στηρίζουν τη μετατροπή περιορισμένου ποσού χρίβνια ανά εκτοπισθέντα σε σταθερή ισοτιμία. 
            
            
               (7)Η μετατροπή των χρίβνια στο τοπικό νόμισμα των κρατών μελών υποδοχής θα πρέπει να διευκολυνθεί, προκειμένου να υποστηριχθούν οι εκτοπισθέντες από την Ουκρανία για να καλύψουν τις ανάγκες τους, ιδίως όταν ταξιδεύουν ανά την Ένωση. 
            
            
               (8)Θα πρέπει να προωθηθεί μια συντονισμένη προσέγγιση για τα εθνικά συστήματα που θέτουν σε εφαρμογή τα κράτη μέλη με σκοπό να προσφέρονται στους εκτοπισθέντες από την Ουκρανία οι ίδιοι όροι όσον αφορά τη μετατροπή των τραπεζογραμματίων τους χρίβνια σε τοπικό νόμισμα ανεξάρτητα από το κράτος μέλος υποδοχής τους, να δημιουργηθούν ισότιμοι όροι ανταγωνισμού για τα πιστωτικά ιδρύματα και να προληφθεί τυχόν κερδοσκοπική συμπεριφορά στην αγορά.
            
            
               (9)Η Εθνική Τράπεζα της Ουκρανίας προσέγγισε ορισμένα κράτη μέλη, με σκοπό να τεθούν σε εφαρμογή τέτοια συστήματα αγοράς τραπεζογραμματίων χρίβνια στην επίσημη συναλλαγματική ισοτιμία. 
            
            
               (10)Σύμφωνα με τα άρθρα 1 και 2 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και με την επιφύλαξη των άρθρων 3 και 4 του εν λόγω πρωτοκόλλου, η Ιρλανδία δεν συμμετέχει στην έκδοση της παρούσας σύστασης και δεν υπόκειται στην εφαρμογή της.
            
            
               (11)Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας σύστασης και δεν υπόκειται στην εφαρμογή της, 
            
            
               ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ: 
            
            
               ΣΤΟΧΟΣ ΚΑΙ ΠΕΔΙΟ ΕΦΑΡΜΟΓΗΣ
            
            
               1.Στόχος της παρούσας σύστασης είναι να διευκολύνει την ανταλλαγή τραπεζογραμματίων χρίβνια από εκτοπισθέντες που έχουν δικαίωμα προσωρινής προστασίας ή επαρκούς προστασίας βάσει του εθνικού δικαίου, κατά την έννοια του άρθρου 2 της εκτελεστικής απόφασης (ΕΕ) 2022/382 του Συμβουλίου, στο τοπικό νόμισμα του κράτους μέλους υποδοχής των εν λόγω εκτοπισθέντων. 
            
            
               ΣΕΒΟΜΕΝΟ ΤΙΣ ΕΘΝΙΚΕΣ ΑΡΜΟΔΙΟΤΗΤΕΣ ΚΑΙ ΕΧΟΝΤΑΣ ΥΠΟΨΗ ΤΙΣ ΕΘΝΙΚΕΣ ΠΕΡΙΣΤΑΣΕΙΣ ΚΑΙ ΠΡΑΚΤΙΚΕΣ, 
            
            
               ΣΥΝΙΣΤΑ: 
            
            
               ΒΑΣΙΚΕΣ ΣΥΣΤΑΣΕΙΣ
            
            
               2.Τα κράτη μέλη θα πρέπει να θεσπίσουν εθνικά συστήματα για τη διευκόλυνση της μετατροπής των τραπεζογραμματίων χρίβνια σε εθνικό νόμισμα, με τα ακόλουθα χαρακτηριστικά:
            
            
               α)κάθε εκτοπισμένος που προσκομίζει αποδεικτικά στοιχεία ότι δικαιούται προσωρινή προστασία που προβλέπεται στην οδηγία 2001/55/ΕΚ ή επαρκή προστασία βάσει του εθνικού δικαίου που αναφέρεται στην εκτελεστική απόφαση (ΕΕ) 2022/382, όπως τα στοιχεία που αναφέρονται στην ανακοίνωση 2022/C 126 I/01 της Επιτροπής
                  5
               , θα πρέπει να είναι σε θέση να μετατρέπει τραπεζογραμμάτια χρίβνια στο νόμισμα του κράτους μέλους. Σε περίπτωση εκτοπισμένων ασυνόδευτων ανηλίκων, η μετατροπή θα πρέπει να γίνεται από τον αντιπρόσωπο που προβλέπεται στο άρθρο 16 παράγραφος 1 της οδηγίας 2001/55/ΕΚ·
            
            
               β)θα πρέπει να καθορίζονται ανώτατα όρια ανά άτομο· λαμβανομένων υπόψη των εθνικών περιστάσεων, τα εν λόγω ανώτατα όρια θα πρέπει να είναι ίσα ή μικρότερα από 10 000 χρίβνια ανά άτομο·
            
            
               γ)η εν λόγω μετατροπή θα πρέπει να επιτρέπεται χωρίς χρέωση·
            
            
               δ)η εφαρμοστέα συναλλαγματική ισοτιμία θα πρέπει να είναι η επίσημη συναλλαγματική ισοτιμία που δημοσιεύεται από την Εθνική Τράπεζα της Ουκρανίας· 
            
            
               ε)η διάρκεια του συστήματος θα πρέπει να είναι τουλάχιστον 3 μήνες. 
            
         
         
            
               ΠΡΌΣΘΕΤΕΣ ΣΥΣΤΆΣΕΙΣ
            
            
               3.Για να διασφαλιστεί η αποτελεσματική πρόσβαση στο σύστημα μετατροπής, τα κράτη μέλη θα πρέπει να επιδιώκουν να αξιοποιήσουν με τον καλύτερο δυνατό τρόπο ένα δίκτυο συμμετεχόντων πιστωτικών ιδρυμάτων για την εφαρμογή του συστήματος. Για να διασφαλιστεί ειδικότερα η τήρηση του ανώτατου ορίου ανά εκτοπισθέντα, τα κράτη μέλη θα πρέπει να εξετάσουν το ενδεχόμενο να συμφωνήσουν με τα συμμετέχοντα πιστωτικά ιδρύματα σχετικά με τον τρόπο καταγραφής και ελέγχου της ταυτότητας κάθε εκτοπισθέντος που χρησιμοποιεί το σύστημα.
            
            
               4.Για να διασφαλιστεί η χρηστή δημοσιονομική διακυβέρνηση και εφόσον απαιτείται, τα κράτη μέλη θα πρέπει να εξετάσουν το ενδεχόμενο να συμφωνήσουν με την Εθνική Τράπεζα της Ουκρανίας τις λεπτομέρειες μελλοντικής ανταλλαγής τραπεζογραμματίων χρίβνια.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Εκτελεστική απόφαση (ΕΕ) 2022/382 του Συμβουλίου, της 4ης Μαρτίου 2022, που διαπιστώνει την ύπαρξη μαζικής εισροής εκτοπισθέντων από την Ουκρανία κατά την έννοια του άρθρου 5 της οδηγίας 2001/55/ΕΚ και έχει ως αποτέλεσμα την εφαρμογή προσωρινής προστασίας (ΕΕ L 71 της 4.3.2013, σ. 1). 
               
               
                  
                     (2)
                  
                        Οδηγία 2001/55/ΕΚ του Συμβουλίου, της 20ής Ιουλίου 2001, σχετικά με τις ελάχιστες προδιαγραφές παροχής προσωρινής προστασίας σε περίπτωση μαζικής εισροής εκτοπισθέντων και μέτρα για τη δίκαιη κατανομή των βαρών μεταξύ κρατών μελών όσον αφορά την υποδοχή και την αντιμετώπιση των συνεπειών της υποδοχής αυτών των ατόμων (ΕΕ L 212 της 7.8.2001, σ. 12). 
               
               
                  
                     (3)
                  
                        Εκτελεστική απόφαση (ΕΕ) 2022/382 του Συμβουλίου, της 4ης Μαρτίου 2022, που διαπιστώνει την ύπαρξη μαζικής εισροής εκτοπισθέντων από την Ουκρανία κατά την έννοια του άρθρου 5 της οδηγίας 2001/55/ΕΚ και έχει ως αποτέλεσμα την εφαρμογή προσωρινής προστασίας (ΕΕ L 71 της 4.3.2013, σ. 1). 
               
               
                  
                     (4)
                  
                        Οδηγία 2001/55/ΕΚ του Συμβουλίου, της 20ής Ιουλίου 2001, σχετικά με τις ελάχιστες προδιαγραφές παροχής προσωρινής προστασίας σε περίπτωση μαζικής εισροής εκτοπισθέντων και μέτρα για τη δίκαιη κατανομή των βαρών μεταξύ κρατών μελών όσον αφορά την υποδοχή και την αντιμετώπιση των συνεπειών της υποδοχής αυτών των ατόμων (ΕΕ L 212 της 7.8.2001, σ. 12). 
               
               
                  
                     (5)
                  
                        Ανακοίνωση της Επιτροπής σχετικά με επιχειρησιακές κατευθυντήριες γραμμές για την εφαρμογή της εκτελεστικής απόφασης 2022/382 του Συμβουλίου που διαπιστώνει την ύπαρξη μαζικής εισροής εκτοπισθέντων από την Ουκρανία κατά την έννοια του άρθρου 5 της οδηγίας 2001/55/ΕΚ και έχει ως αποτέλεσμα την εφαρμογή προσωρινής προστασίας (ΕΕ C 126 I της 21.3.2022, σ. 1).